**TILSKUDD TIL TILTAK I BEITEOMRÅDER**

****

**Retningslinjer og søknadsfrist for Midtre Gauldal kommune 2021**

**SØKNADSFRIST**

Søknadsfrist for [tilskudd til tiltak i beiteområder](https://www.landbruksdirektoratet.no/nb/jordbruk/ordninger-for-jordbruk/tilskudd-til-tiltak-i-beiteomrader) i Midtre Gauldal kommune er **15. mars.** Søknader sendes primært elektronisk via Altinn. Søknader skal sendes kommunen der tiltaket skal gjennomføres.

**FORMÅL**

Formålet med tilskuddet er å legge til rette for best mulig utnyttelse av beite i utmark, redusere tap av dyr på utmarksbeite og fremme fellestiltak i beiteområdene.

**VIRKEOMRÅDE**

Tilskudd kan jf. Forskrift om tilskudd til tiltak i beiteområder, gis til lag eller foreninger (beitelag, grunneierlag, radiobjellelag) som er registrert i enhetsregisteret, som driver næringsmessig beitedrift og som iverksetter investeringstiltak og/eller planleggings- og tilretteleggingsprosjekter i beiteområder.

Bruken av tilskuddet reguleres av bestemmelsene i forskrift om tilskudd til tiltak i beiteområder.

Prioriteringene fastsettes etter eventuelle uttalelser fra beitelag og faglag i Midtre Gauldal kommune i 2021.

**HVA KAN DET GIS TILSKUDD TIL**

Tilskudd kan gis til investeringer i faste installasjoner og annet utstyr knyttet til beitebruk i utmark, samt tidsavgrensede planleggings- og tilretteleggingsprosjekter. Innenfor disse rammene kan tilskudd gis til alle tiltak som fremmer beitebruken i et område.

Det kan gis tilskudd til (listen er ikke uttømmende):

* Elektronisk overvåkningsutstyr (radiobjeller, lammenoder, merkeavlesere, findmysheep, droner mv.)
* Elektronisk gjerde (f.eks. av typen Nofence)
* Sperregjerder
* Sanke- og skilleanlegg
* Ferister
* Bruer
* Gjeterhytter
* Anlegg/rydding/utbedring av drifteveier
* Saltsteinsautomater
* Transportprammer

Planleggings- og tilretteleggingsprosjekter kan være ulike typer prosjekter som retter seg mot organisering og tilrettelegging av utmarksbeitene for god og effektiv beitebruk. Denne kan bl.a. omfatte:

* Planlegging og prosjektering av faste installasjoner
* Ny organisering av beitelag og utmarksbeiteområder.
* Prosjektrettet arbeid for stimulering til økt beitebruk og rasjonell utnyttelse av beitene
* Tidsbegrenset utprøving av nytt utstyr som kan bidra til effektiv og god beitebruk
* Utarbeidelse av planer (beitebruksplan, tiltaksplan, beredskapsplan mv.) for utmarksbeite
* Vegetasjonskartlegging

**BESTEMMELSER OG PRIORITERINGER FOR MIDTRE GAULDAL KOMMUNE FOR 2021**

**Generelle prioriteringer av tilskudd til tiltak i beiteområder**

* Søknader fra beitelag om fellestiltak i beiteområder vil bli prioritert, framfor søknader fra enkeltbrukere som ikke driver organisert beitebruk.
* Ved tilskudd til sperregjerder og sanke-/skilleanlegg kan det innvilges et tilskudd på inntil 50 % av godkjent kostnadsoverslag (dvs. maks tilskuddssats ut fra rammer satt i forskrift).
* Ved tilskudd til elektronisk overvåkningsutstyr kan det innvilges et tilskudd på inntil 70 % av godkjent kostnadsoverslag.
* Til planleggings- og tilretteleggingstiltak kan det innvilges inntil 70 % av godkjent kostnadsoverslag.
* Verdi av eget arbeid er fastsatt til kr. 350 per time.
* Ved søknader der søker har mulighet til å søke samfinansiering av tiltaket med andre midler, kan Midtre Gauldal kommune fastsette lavere tilskuddssats enn makssats angitt i forskrift.
* Hvis søknadsomfanget blir større enn rammen for tilskudd kan søknader om tilskudd avslås med henvisning til knapphet i midler, alternativt utsettes til neste søknadsomgang.
* En tredjedel av tildelt tilskuddramme skal gå til teknologi. Nofence til sau prioriteres ikke.

**Følgende investeringstiltak i beiteområdene vil bli prioritert:**

* Teknologi som fremmer bruk av utmark til beite, f.eks Nofence
* Sanke- og skilleanlegg
* Sperregjerder

**Følgende planleggings- og tilretteleggingstiltak vil bli prioritert:**

* Planlegging av større fellesanlegg i beiteområdene med behov for avklaring med grunneiere og andre interesser.
* Prosjektrettet arbeid for stimulering til økt beitebruk og rasjonell utnyttelse av beitene.
* Tidsbegrenset utprøving av nytt utstyr som kan bidra til effektiv og god beitebruk

**VEDLEGG/VILKÅR FOR SØKNADENE**

* Kostnadsoverslag, finansiering, prosjektplan o.l. skal foreligge
* Ved søknad om tilskudd til faste installasjoner som sperregjerder og sankeanlegg i beiteområdene så må det foreligge skriftlig avtale med grunneier om tiltaket. Avtaler skal legges ved søknaden.
* Vi anbefaler å ta utgangspunkt i avtalemaler utarbeidet av Norsk sau og geit (se <http://www.nsg.no/standardavtaler-m-m/category658.html>), men disse kan forenkles og tilpasses lokale behov. Ansvar for vedlikehold og fjerning av anlegg etter bruk bør gå fram av avtalen. Avtalen må ha minimum 10 års varighet jf. § 2 om vilkår for tilskudd.
* Tiltak i beiteområder som kan berøre reindriften må avklares med reindriftsnæringa før innsending av søknad.
* Tiltakshaver er for øvrig selv ansvarlig for å hente inn nødvendig samtykke etter lover og regler som tiltaket faller inn under.

Retningslinjene er vedtatt i medhold av Forskrift om tilskudd til tiltak i beiteområder og i henhold til Rundskriv 2019-45 «Forvaltning av forskrift om tilskudd til tiltak i beiteområder» fra Landbruksdirektoratet.